
A Camellia sinensis (L.) O. Kuntze és Aspalanthus linearis (Burm. F.) R. Dahlgren teacserjék mikrobióta összetételének és antioxidáns kapacitásának vizsgálata a fogyasztói ár összefüggésében

A világ teatermelése és fogyasztása folyamatosan nő, jelenleg a víz mellett a tea a legszélesebb körben fogyasztott ital a világon. Az így kialakuló piaci versengés meghatározó eleme a termékek ára. Felmerül a kérdés, hogy valóban egy jobb termékért fizetünk-e többet? Találunk-e jelentősebb különbségeket a teák beltartalmi jellemzőit vizsgálva?
A vizsgálatokhoz a zöld-, fehér-, fekete,- és rooibos teafajtákat választottuk és mindegyikből különböző árkategóriájú kereskedelmi forgalomban kapható termékeket vásároltunk, hogy a mérések során az esetleges eltéréseket is megvizsgálhassuk az olcsóbb és a drágább termékek között.
Egy kérdőív segítségével felmértük a vásárlók tea fogyasztási szokásait. Megvizsgáltuk a teák in vitro antioxidáns kapacitását, továbbá mikrobiológiai vizsgálatok segítségével pedig megfigyeltük a teafüvekre jellemző mikrobióta összetételt, annak jellemző tulajdonságait.
A kérdőívet kiértékelve megállapítható, hogy a válaszadók többsége a tea élvezeti értékét részesítette előnyben. A fogyasztók inkább az olcsó, filteres teákat választják a drágább, leveles teákkal szemben, valamint nem minden fogyasztó tartja be a csomagoláson feltüntetett elkészítési útmutatót.
A teafüveken megjelenő mikrobafajok közül érdemes kiemelni a Bacillus cereus, illetve a toxintermelő Aspergillius spp. fajok jelentét. Az Aspergillius spp. fajok közül izoláltuk a két legveszélyesebb humán patogén fajt, az A. flavust és az A. fumigatust, melyek toxinjai súlyos egészségi károsodást okozhatnak.
Analitikai eredményeink alapján megállapítható, hogy átlagosan a zöld teák antioxidáns kapacitása a legnagyobb, azt követi a fekete, a fehér és végül a rooibos tea. Vizsgálataink során feltűnt, hogy a leveles és rügyes teák antioxidáns kapacitás értékei a vártnál jóval kisebbek lettek, ezért a kioldódási felületet növeltük és azt tapasztaltuk, hogy a teák antioxidáns kapacitás értékei többszörösükre növekedtek.
Az árkategóriára vonatkozóan, a vizsgálataink alapján nem lehet egyértelműen kijelenteni, hogy a magasabb árú termékek minden esetben jobb beltartalmi tulajdonságokkal rendelkeznek. Kísérleti eredményeink alapján azt javasoljuk, ha valaki egészségügyi célból vesz teát, annak célszerű a teafüveket (tealeveleket, rügyeket a megfelelő homogenizálás után) magasabb (100°C) hőmérsékleten lefőzni, majd hosszabb ideig (10-15 percig) áztatni. Ha inkább az érzékszervi tulajdonságokat tartjuk szem előtt, akkor elég az üzletekben kapható tájékoztató szerint lefőzni a tea leveleket.



